Regeringen skal finde pengepungen frem, når der til efteråret skal forhandles en stor klimaaftale på plads.

De politiske boksehandsker ligger klar i tasken hos Folketingets klimaforhandlere, der til efteråret skal i kamp i forhandlingslokalet.

Mandag aften kunne Politiken løfte sløret for 20 forslag fra forskellige ministerier til regeringens klimaplan, og dermed er banen kridtet op til, hvad der kan vise sig at blive et større politisk slagsmål om den grønne dagsorden. Det vurderer politisk analytiker på TV 2, Peter Lautrup-Larsen:

- Den grønne politik er virkelig kommet op på dagsordenen, siger han.

- Det er ikke kun, fordi Alternativet er kommet i Folketinget. Det er bredt i Folketinget, at alle partier beskæftiger sig med det, og hele den røde blok kom jo med et klimaudspil i foråret. I mellemtiden er der så sket det, at regeringen spillede det op. Man tog energiforliget her inden sommerferien, og så kommer klimapakken her i anden halvdel.

Den lækkede skitse til regeringens klimaplan går under navnet "Samlede tiltag klima og luft". Den er ikke endelig og skal ifølge en mail fra Finansministeriet først godkendes af regeringstoppen "efter sommerferien".

Intern magtkamp i regeringen

Peter Lautrup-Larsen antager dog, at de fleste forslag vil overleve:

- Jeg tror, det meste kommer med, for det er en bunden opgave for regeringen. Der er nogle EU-mål, man skal nå med begrænsning af drivhusgasser, CO2-udledning, og det er svært at finde de skruer, der skal skrues på.

- Men der er også en magtkamp internt i regeringen, tror jeg, mellem de ministerier, der har berøringsflader med klimaet, og så Finansministeriet, der skal finde pengene til alle de her tiltag. Det er ikke gratis at lægge det om. Størstedelen af den klimaforbedring, der skal komme i forhold til udledning, koster penge, siger han.

Det, der blandt andet skal findes penge til, er tilskud, der skal gøre det mere attraktivt at købe el- og brintbiler, en elektrificering af den offentlige trafik og en skrotordning, der skal udfase de ældste brændeovne.

S tvivler på effekten

Da der er tale om lækkede dokumenter vil ingen af regeringspartierne kommentere hverken de konkrete forslag eller en eventuel finansiering af dem. Det vil til gengæld oppositionspartierne, og de bekræfter Peter Lautrup-Larsens analyse. Hos Socialdemokraterne tvivler klimaordfører Jens Joel på, at Danmark med forslagene til regeringensplan kan leve op til klimamålene:

- Og ambitionerne kan jo desværre være endnu lavere, når først forslagene har været igennem regeringens sorte sorteringsmaskine, siger han til Politiken.

Den plan, der nu ligger frem her, er jo ikke kun en klimaplan. Det er lige så meget en luftforureningsplan Jørgen Eivind Olesen, klimaforsker

De radikale efterlyser en hårdere kurs over for landmændene.

- Alle ekspertgrupper når frem til samme konklusion: at de 15 procent mindst produktive jorde skal tages helt ud af dansk landbrug. De udleder meget metan og skader klimaet. Det vil koste landmændene på pengepungen, fordi de så skal betale for at gøre den øvrige jord mere produktiv. Men det er nødvendigt, siger tidligere klimaminister Martin Lidegaard til Politiken.

Forsker: Forslagene giver renere luft

Forslagene får til gengæld ros af klimaforsker Jørgen Eivind Olesen fra Aarhus Universitet:

- Den plan, der nu ligger frem her, er jo ikke kun en klimaplan. Det er lige så meget en luftforureningsplan, for lige så mange af forslagene handler om at reducere partikelforurening og NOx-forurening i byerne, som der jo faktisk er ganske mange mennesker, der dør af. Og det er ganske fornuftigt at få styr på det samtidig, siger han til TV 2.

- Der er også noget af det her, der i lige så høj grad handler om anden forurening fra landbruget, som det handler om klimaet, og jeg synes faktisk, det er godt, at man prøver at koble tingene sammen, så vi både kan få forbedringer på klimasiden og samtidig få renere luft og bedre miljø.

Du kan se et overblik over forslagene til regeringens klimaplan herunder: